चारों तरफ़ या तो मोदी हैं या उनके हुक़्मबरदार अमित शाह। बाकी कोई हैं तो मोहन भागवत। चौथा कोई है ही नहीं। भारत के राष्ट्र-राज्य की समूची संचालन व्यवस्था का ऐसा मुट्ठीबंद चेहरा तो कभी किसी ने देखा ही नहीं था। यह मोदी का रहस्यलोक है, जिसमें लोक पूरी तरह ग़ायब है और तंत्र एक व्यक्ति की क़ैद में है। मोदी के महिमा-मंडन का शोर इसलिए कभी थमने नहीं दिया जाता है कि बाकी तमाम आवाज़ें सुनाई न दें। इसलिए 2014 की गर्मियों में लोकसभा का चुनाव जीतने के बाद से विधानसभाओं के हों या नगर निगमों के और नगर पालिकाओं के हों या पंचायतों के, सभी चुनाव भाजपा नहीं, मोदी जीत रहे हैं। एक-एक क़दम जमा-जमा कर आगे बढ़ने वाली भाजपा के लिए यह बात डरावनी है। संगठन-शक्ति के बूते यहां तक पहुंची भाजपा एक व्यक्ति में विलीन होने के खतरे को अगर वक़्त रहते नहीं समझेगी तो बहुत बड़ी ग़लती करेगी।